आतंकियों को ढील न दे पाकिस्तान : भारत  
कृष्णा ने कहा कि भारत परस्पर विश्वास के आधार पर शांतिपूर्ण सह-अस्तित्व का पक्षधर है और इस्लामाबाद की ओर से आतंकियों को ढील नहीं मिलनी चाहिए।
पाकिस्तान के साथ विदेश सचिव स्तर की वार्ता से पहले विदेश मंत्री एसएम कृष्णा ने कहा कि भारत परस्पर विश्वास के आधार पर शांतिपूर्ण सह-अस्तित्व का पक्षधर है और ऐसे में इस्लामाबाद की ओर से आतंकवादियों को कोई ढील नहीं मिलनी चाहिए ताकि भारत के खिलाफ शत्रुतापूर्ण गतिविधियों को रोका जा सके।  शंघाई सहयोग संगठन (एससीओ) के शिखर सम्मेलन में शिरकत करने के लिए कजाखस्तान की राजधानी अस्ताना पहुंचे कृष्णा ने कहा, हमने भारत के खिलाफ आतंकवाद को सह दिए जाने को लेकर अपनी चिंताओं को हमेशा रेखांकित किया है। हम यह भी कहते रहे हैं कि हम पूरे क्षेत्र को आतंकवाद से मुक्त देखना चाहते हैं कि इसके लिए हमें पाकिस्तान सहित सभी देशों से मदद की उम्मीद होगी। कृष्णा से पूछा गया था कि क्या विदेशी सरजमीं से होने वाले आतंकवादी हमलों को लेकर भारत एससीओ के मंच पर भी अपनी चिंताओं को जताएगा। भारत और पाकिस्तान के बीच विदेश सचिव स्तर की वार्ता इस महीने के आखिर में होनी है।  विदेश मंत्री ने कहा कि विदेश सचिव स्तर की वार्ता से इस महत्वपूर्ण उद्देश्य को रेखांकित करने में मदद मिलेगी कि पाकिस्तान को अपनी सरजमीं का इस्तेमाल भारत के खिलाफ शत्रुतापूर्ण गतिविधियों के लिए नहीं करने देना चाहिए।